Երրորդ մեղաւորը Միացեալ Նահանգներն է, աւելի ճիշդ՝ նախագահ Թրամփ: Երբ վերջինս առաջին անգամ իմացաւ, որ Խաշոկճին սպաննած են Պոլսոյ մօտ Սէուտական Արաբիոյ հիւպատոսարանին մէջ, նախագահ Թրամփ շարունակեց շեշտել իր սեփական «մեծ ձեռքբերումը»՝ անցեալ տարի իր կատարած այցելութեան ընթացքին 110 միլիառ տոլարի ամերիկեան ժամանակակից զէնքերու վաճառքը Սէուտական Արաբիոյ՝ իբր թէ «450 հազար աշխատատեղեր ստեղծելով ամերիկացիներու համար»: Ինչպէս միշտ, ան ուռճացուց տնտեսական շահերը, որովհետեւ ինք չէ ստորագրած 110 միլիառ տոլարի ամերիկեան զէնքի վաճառման պայմանագիր: Իրականութեան մէջ, համաձայնութիւն գոյացած է՝ յառաջիկայ հինգ տարիներուն ընթացքին 10-20 միլիառ տոլարի զէնք վաճառելու մասին: Աւելին, տարի մը առաջ նախագահ Թրամփ ըսած էր, որ նոյն զէնքի վաճառքը ամերիկացիներու համար պիտի ստեղծէ 40 հազար աշխատատեղ, այլ ոչ թէ 450 հազար: Սակայն, Խաշոկճիի սպանութենէն քանի մը օր ետք նախագահ Թրամփ այս անգամ այդ թիւը մեծցնելով՝ զայն հասցուց մինչեւ 500 հազարի: Մէկ շաբաթ ետք ան դարձեալ աւելցուց իր թիւը՝ «մէկ միլիոն աշխատատեղ», այնուհետեւ՝ «առաւել քան մէկ միլիոն աշխատատեղ»։